Document ID: 32008L0042

KOMISSION DIREKTIIVI 2008/42/EY,
annettu 3 päivänä huhtikuuta 2008,
kosmeettisia valmisteita koskevan neuvoston direktiivin 76/768/ETY muuttamisesta sen liitteiden II ja III mukauttamiseksi tekniikan kehitykseen
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annetun neuvoston direktiivin 76/768/ETY (1) ja erityisesti sen 8 artiklan 2 kohdan,
sekä katsoo seuraavaa:
(1)
Kulutustavaroita käsittelevä tiedekomitea, (2) jäljempänä ’tiedekomitea’, yksilöi kansainvälisen hajusteliiton (IFRA) käytännesääntöjen perusteella eräitä kosmeettisissa valmisteissa käytettäviä hajusteita, joille olisi asetettava rajoituksia.
(2)
Olipa kyseisten aineiden käyttötarkoitus kosmeettisessa valmisteessa mikä tahansa, tarkastelua vaatii nimenomaan niille altistuminen. Sen vuoksi rajoituksia ei pitäisi asettaa pelkästään kyseisten aineiden käytölle hajusteina kosmeettisissa valmisteissa.
(3)
Suuhygieniavalmisteissa käytettyinä aineet eivät kuitenkaan aiheuta herkistymistä. Johdonmukaisuuden nimissä rajoituksia ei siksi pitäisi soveltaa aineisiin, jotka mainitaan hyväksyttyinä aromiaineina luettelossa, joka on hyväksytty 28 päivänä lokakuuta 1996 annetun Euroopan parlamentin ja neuvoston asetuksen (EY) N:o 2232/96 mukaisesti laaditun, elintarvikkeissa käytettyjä aromiaineita koskevan luettelon hyväksymisestä 23 päivänä helmikuuta 1999 tehdyllä komission päätöksellä 1999/217/EY (3).
(4)
Tiedekomitean lausuntojen perusteella on tarpeen muuttaa rajoituksia, jotka koskevat sellaisia nyt yksilöityjä aineita, jotka jo luetellaan direktiivin 76/768/EY liitteessä III viitenumeroilla 45, 72, 73, 88 ja 89. Lisäksi on tarpeen sisällyttää kyseiseen liitteeseen ne nyt yksilöidyt aineet, joita siinä ei vielä mainita rajoituksineen, samoin kuin johdonmukaisuuden nimissä ne samaan ryhmään kuuluvat aineet, jotka mainitaan kosmeettisissa valmisteissa käytettyjen ainesosien luettelosta ja yhteisestä nimikkeistöstä 8 päivänä toukokuuta tehdyssä komission päätöksessä 96/335/EY (4).
(5)
Koska bentsyylialkoholi mainitaan liitteessä III olevassa 1 osassa kaksi kertaa, viitenumeroilla 45 ja 68, viitenumerolla 68 varustetun merkinnän sisältö ja uudet rajoitukset olisi sisällytettävä merkintään 45.
(6)
Tiedekomitean perunbalsamia koskevan selvityksen perusteella olisi muutettava liitteessä II olevaa merkintää 1136.
(7)
Direktiiviä 76/768/ETY olisi sen vuoksi muutettava.
(8)
Jotta taataan joustava siirtyminen nykyisistä kosmeettisista valmisteista valmisteisiin, jotka täyttävät tässä direktiivissä säädetyt vaatimukset, on tarpeen säätää asianmukaisista siirtymäajoista.
(9)
Tässä direktiivissä säädetyt toimenpiteet ovat kosmeettisten valmisteiden pysyvän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan direktiivin 76/768/EY liitteet II ja III tämän direktiivin liitteen mukaisesti.
2 artikla
Jäsenvaltioiden on huolehdittava siitä, että 4 päivästä lokakuuta 2009 tuotteita, jotka eivät ole tämän direktiivin mukaisia, ei myydä eikä luovuteta loppukuluttajalle.
3 artikla
1. Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 4 päivänä lokakuuta 2008. Niiden on viipymättä toimitettava komissiolle kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko.
Niiden on sovellettava näitä säännöksiä 4 päivästä huhtikuuta 2009.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säädökset kirjallisina komissiolle.
4 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
5 artikla
Tämä direktiivi on osoitettu kaikille jäsenvaltioille.
Tehty Brysselissä 3 päivänä huhtikuuta 2008.

Labels: 7
3
1